<classify> SIMANZI iliyotawala jana katika msiba wa watoto watatu wa familia moja jijini Dar es Salaam, waliokutwa ndani ya gari wakiwa wamepoteza maisha baada ya kutafutwa kwa takribani siku tatu, ilitosha kuonesha kuwa tukio hilo limewagusa wengi.Tukio hilo lililovuta hisia za mamia ya wananchi waliojitokeza katika Mtaa wa Njaro, eneo la Temeke Maghorofani katika Wilaya ya Temeke na kuungana familia ya Seif Mayumba 69, aliyepoteza wajukuu wake watatu, Jamilah Mohammed 9, Amina Kunambi 7 na Yusufu Selemani 2.Miili ya watoto hao ilipatikana juzi saa 4.00 asubuhi ikiwa ndani ya gari hiyo, aina ya Toyota Mark X, baada ya kutoweka Oktoba 15, mwaka huu nyumbani kwa babu yao, walipokuwa wamekwenda kumsalimia yeye na bibi yao, wakitokea Mbagala ambako walikuwa wakiishi na wazazi wao.Gari hilo lililokutwa miili hiyo ni bovu na lilikuwa katika eneo la karakana gereji katika eneo jirani na makazi ya babu yao, ambaye alikuwa akihusika na kazi ya ulinzi katika gereji.Kupatikana kwa miili hiyo, ambayo ilikutwa ikiwa tayari imeshaharibika, kulitokana na harufu iliyotawala eneo hilo, hatua iliyomfanya babu yao kusogelea karibu kujua chanzo chake na kubaini ilikuwa ikitokea katika gari hilo.Kwa mujibu wa Mwenyekiti wa Serikali ya Mtaa wa Njaro, Amina Mlewe, baada ya kugundua hilo, babu aliamua kufungua mlango wa gari hiyo na ndipo aliwakuta wajukuu zake hao wakiwa tayari wamekufa.Mlewe alisema baada ya kubaini hali hiyo, babu yao alipiga kelele jambo lililowafanya majirani kufika na walitoa taarifa Polisi ambao baada ya muda mfupi walifika na kuichukua miili hiyo na kuipeleka Hospitali ya Temeke.Awali, Mwenyekiti huyo alisema Oktoba 13, mwaka huu alipelekewa taarifa za kupotea kwa watoto hao, ambao hata hivyo juhudi za kuwatafuta ziligonga mwamba, licha ya kuripoti vituo vya Polisi Changombe na Tandika.Tulifanya kila linalowezekana, uongozi wa mtaa, familia pamoja na majirani tulifanya kila lililowezekana kuhakikisha tunawapata watoto hao, lakini hatukufanikiwa hadi tulipopata taarifa ya kupatikana kwa miili yao wakiwa wameshafariki, alieleza Mlewe.Watoto hao walizikwa jana jioni katika makaburi ya Changombe.Hata hivyo, babu wa watoto hao hakumudu kuzungumza jambo lolote pale gazeti hili lilipotaka kufanya hivyo msibani hapo jana, zaidi alionekana mtu aliyevurugwa na tukio hilo, na muda mwingi akitembea huku na kule.Shehe wa Baraza Kuu la Waislamu BAKWATA katika Kata ya Temeke, Ramadhan Juma, alisema tukio hilo mbali na kuhuzunisha watu wengi, linapaswa kuachwa katika mikono ya Mwenyezi Mungu kwa kuwa anajua chanzo na sababu yake hadi kikatokea.Aliwataka wanadamu kuendelea kumuamini Mwenyezi Mungu, huku akisema tukio hilo linapaswa kuiaminisha jamii kuhusu imani zao wakati ambao familia imekutwa na majaribu hayo.  <topic>: kitaifa 